Papa Francisc i-a cerut monseniorului Filippo Ciampanelli de la Secretariatul de Stat să citească discursul pregătit.
"Încă nu mi-am revenit complet, aşa că l-am rugat pe monseniorul Ciampanelli să îl citească pentru a nu face un efort excesiv", a precizat liderul de la Vatican în deschiderea dicasterului pentru evanghelizare.
În ultima vreme, pontifului argentinian i se citesc în mod regulat discursurile şi rugăciunile.
Papa Francisc nu are nicio intenţie de a demisiona deoarece consideră că starea sa de sănătate este suficient de bună pentru a-i permite să continue, a afirmat liderul de la Vatican într-o nouă carte din care cotidianul italian Corriere della Sera a publicat joi extrase. "Este o ipoteză îndepărtată, pentru că nu am motive suficient de serioase care să mă facă să mă gândesc să renunţ", a declarat papa Francisc citat în "Life - My Story in History", o carte bazată pe un interviu cu liderul Bisericii Catolice, care urmează să fie lansată în Italia la 19 martie.
Starea de sănătate a papei Francisc, în vârstă de 87 de ani, a fost din ce în ce mai fragilă în ultimii ani. Suveranul pontif foloseşte un scaun cu rotile sau un baston pentru a se deplasa şi a suferit recent de pe urma unei crize de bronşită şi de răceli, care l-au determinat să îşi limiteze discursurile în public.